A BIZOTTSÁG 1051/2008/EK RENDELETE
(2008. október 24.)
az 1342/2007/EK tanácsi rendelet V. mellékletének az Orosz Föderációból származó egyes acéltermékek keretmennyisége vonatkozásában történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Orosz Föderációból származó egyes acéltermékek behozatalára vonatkozó egyes korlátozások kezeléséről szóló, 2007. október 22-i 1342/2007/EK tanácsi rendeletre (1) és különösen annak 5. cikkére,
mivel:
(1)
Az Európai Közösség és az Orosz Föderáció 2007. október 26-án megállapodást kötött egyes acéltermékek kereskedelméről (2) (a továbbiakban: megállapodás).
(2)
A megállapodás 3. cikkének (3) bekezdése szerint egy adott naptári év során fel nem használt keretmennyiségeknek a következő naptári év megfelelő keretmennyiségeibe történő átvitele a megállapodás II. mellékletében meghatározott megfelelő keretmennyiség 7 %-áig engedélyezett.
(3)
A megállapodás 3. cikkének (4) bekezdése értelmében egy adott termékcsoport keretmennyiségének legfeljebb 7 %-át lehet egy vagy több más csoportba átvinni, és a termékkategóriák közötti átvitel legfeljebb 25 000 tonnáig engedélyezett.
(4)
Oroszország értesítette a Közösséget, hogy a megállapodásban megállapított határidőkön belül alkalmazni kívánja a 3. cikk (3) és (4) bekezdésében meghatározott rendelkezéseket. Oroszország kérelme miatt indokolt a 2008. évre vonatkozó keretmennyiségek megfelelő módosítása.
(5)
A 10. cikk kimondja, hogy minden éves meghosszabbítással 2,5 %-kal növekednek az egyes termékcsoportokra vonatkozó keretmennyiségek.
(6)
Az 1342/2007/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 2008. évre vonatkozó, az 1342/2007/EK rendelet V. mellékletében meghatározott keretmennyiségeket az e rendelet I. mellékletében meghatározott keretmennyiségek váltják fel.
2. cikk
Az Európai Közösség és az Orosz Föderáció közötti, egyes acéltermékek kereskedelméről szóló, 2007. évi megállapodás 10. cikke (1) bekezdésének alkalmazása alapján érvényes, 2009-re szóló keretmennyiségeket e rendelet II. melléklete határozza meg.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. október 24-én.